**OBRAZLOŽENJE FINANCIJSKOG PLANA**

**UPRAVNOG ODJELA ZA GOSPODARSTVO I DRUŠTVENE DJELATNOSTI GRADA OMIŠA ZA RAZDOBLJE 2023.-2025.**

Prijedlog financijskog plana Upravnog odjela za gospodarstvo i društvene djelatnosti Grada Omiša za 2023. i projekcija plana za 2024. i 2025. godinu, izrađen je u skladu sa Zakonom o proračunu, Pravilnikom o proračunskim klasifikacijama, Pravilnikom o proračunskom računovodstvu i računskom planu, te Uputama za izradu proračuna Grada Omiša za razdoblje 2023.-2025. (Odsjek za proračun i računovodstvo Grada Omiša, listopad 2022.).

Upravni odjel izradio je prijedlog financijskog plana koji se sastoji od:

1. Plana prihoda i primitaka
2. Plana rashoda i izdataka
3. Plana razvojnih programa
4. Obrazloženja financijskog plana

Proračunskim korisnicima poslane su Upute za izradu proračuna Grada Omiša za razdoblje 2023.-2025. Proračunski korisnici dostavili su svoje prijedloge financijskih planova u zadanom roku, te su uvršteni u proračunsko planiranje Upravnog odjela za gospodarstvo i društvene djelatnosti.

Prema članku 36. Zakona o proračunu, obrazloženje prijedloga Financijskog plana sadrži obrazloženje programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja i godišnjeg plana rada

Gradsko vijeće Grada Omiša usvojilo je Strategiju razvoja do 2020. godine kojom su definirana četiri strateška cilja:

Cilj 1: Konkurentno i održivo gospodarstvo temeljeno na održivom korištenju prirodnih i

 društvenih dobara te razvoju poduzetničkog potencijala

Cilj 2: Unaprjeđenje kvalitete života kroz ulaganja u razvoj društvene infrastrukture i

 društvenih usluga

Cilj 3: Održivo gospodarenje prostornim resursima uz poboljšani standard života i

 kvalitetu okoliša

Cilj 4: Dobro upravljanje

1. **Sažetak djelokruga rada**

Grad Omiš je jedinica lokalne samouprave, osnovana Zakonom o područjima županija, gradova i općina u Republici Hrvatskoj, a koja za obavljanje poslova iz svog djelokruga ima ustrojena 3 upravna odjela i vlastiti pogon.

Upravni odjel za gospodarstvo i društvene djelatnosti organizacijska je jedinica Grada Omiša koja svojim djelovanjem ostvaruje sveukupnu javnu korist propisanu Zakonom o lokalnoj i područnoj (regionalnoj) samoupravi u čl. 19.st.1.al.4.,5.,6.,7.,8.,9. i 11. Upravni odjel zapošljava 4 djelatnika visoke stručne spreme.

U nadležnosti Upravnog odjela je djelatnost proračunskih korisnika Grada Omiša: Dječjeg vrtića, Gradske knjižnice, Centra za kulturu i Gradskog muzeja. Ostali korisnici usluga Upravnog odjela su ustanove, udruge i pojedinci iz područja: kulture, predškolskog odgoja, osnovnoškolskog, srednjoškolskog i visokoškolskog obrazovanja, razvoja civilnog društva, zaštite prava nacionalnih manjina, zaštite i promicanja prava i interesa osoba s invaliditetom, zaštite očuvanja i unapređenja zdravlja, socijalne skrbi, sporta i rekreacije, gospodarstva, poljoprivrede, te organiziranja i provođenja zaštite i spašavanja.

1. **OBRAZLOŽENJE PROGRAMA**

Upravni odjel za gospodarstvo i društvene djelatnosti nadležan je za provođenje slijedećih programa:

1. **PROGRAM 1009:** PROMICANJE KULTURE
2. **PROGRAM 1010:**  PREDŠKOLSKI ODGOJ
3. **PROGRAM 1011:**  OSNOVNO, SREDNJOŠKOLSKO I VISOKOŠKOLSKO

OBRAZOVANJE

1. **PROGRAM 1012:** RAZVOJ CIVILNOG DRUŠTVA
2. **PROGRAM 1013:**  ZAŠTITA PRAVA NACIONALNIH MANJINA
3. **PROGRAM 1014:** ZAŠTITA I PROMICANJE PRAVA I INTERESA OSOBA S

 INVALIDITETOM

1. **PROGRAM 1015:** ZAŠTITA, OČUVANJE I UNAPREĐENJE ZDRAVLJA
2. **PROGRAM 1016:** SOCIJALNA SKRB
3. **PROGRAM 1017:** RAZVOJ SPORTA I REKREACIJE
4. **PROGRAM 1018:** JAČANJE GOSPODARSTVA
5. **PROGRAM 1020:** ORGANIZIRANJE I PROVOĐENJE ZAŠTITE I SPAŠAVANJA
6. **PROGRAM 1009: PROMICANJE KULTURE**
	1. **OBRAZLOŽENJE PROGRAMA**

Program se provodi radi zaštite i očuvanja postojećih kulturnih dobara (materijalne i nematerijalne imovine) na području Grada Omiša, kroz financiranje ustanova i udruga na području kulture, kako bi bile što kvalitetniji servis građanima i gostima Grada, što se povezuje sa strateškim ciljem 2. Program će se provoditi kroz slijedeće aktivnosti i projekte:

**A309001: Financiranje redovne djelatnosti ustanova**

Aktivnost se provodi financiranjem redovne djelatnosti javne ustanove Festival dalmatinskih klapa Omiš, te proračunskih korisnika: Centar za kulturu Omiš, Gradska knjižnica Omiš i Gradski muzej Omiš.

**Festival dalmatinskih klapa Omiš** - Javna ustanova čiji je osnivač Grad Omiš. U ustanovi su dvije redovno zaposlene osobe te honorarno umjetnički voditelj. Ustanova djeluje u neprikladnom objektu s riješenim imovinsko pravnim odnosima u 2017.godini, te ima potrebu za rekonstrukcijom. Osim plaća djelatnika, troškovi ustanove odnose se na smještaj klapa, tehničke uvjete, autorske honorare, pripremu i tisak promidžbe, notna izdanja i sl., te troškove gostovanja u drugim gradovima. Ustanova provodi 57. Festival dalmatinskih klapa Omiš 2023.g., kojem će prethoditi 2. Smotra dječjih klapa u suradnji s Agencijom za odgoj i obrazovanje i Osnovnom školom „Josip Pupačić“ Omiš. Festival dalmatinskih klapa Omiš je sa Sveučilištem u Splitu, Umjetničkom akademijom u Splitu i Zakladom „Ljubo Stipišić – Delmata“ u Zadru potpisao sporazum o međusobnoj suradnji u području visokog obrazovanja, znanosti i umjetnosti u okviru zajedničkih interesa. Suradnja se odvija na znanstvenim, umjetničkim i obrazovnim projektima te projektima unapređenja kvalitete nastave, studentskog i standarda zaposlenika u domeni kulture i umjetnosti, vezani uz klapsko pjevanje.

**Centar za kulturu Omiš** - Javna ustanova čiji je osnivač Grad Omiš. Djeluje u objektu koji nije u njenom vlasništvu. Ustanova provodi slijedeće programe kroz redovnu djelatnost: kazališna djelatnost, galerijsko-izložbena djelatnost, stvaranje preduvjeta za razvoj svekolike kulture i umjetnosti na razini Grada Omiša uz ravnomjeran razvoj svih kulturnih segmenata, okupljanje i organiziranje umjetničkog i literarnog stvaralaštva, glazbena djelatnost, izdavačka i tiskarska djelatnost, priprava objekata za kulturne priredbe, naročito nepokretnog kulturnog dobra Ilirskog sjemeništa, kao i za scensko izvođenje uživo koncerata, opera, baleta, kazališnih predstava i djelatnosti slobodnih umjetnika, priprava vanjskog prostora za kulturne priredbe, unapređenje audiovizualnih djelatnosti, posebno filma, zabavne djelatnosti kao djelatnost plesnih škola i učitelja plesa i lutkarske predstave, suradnju s ustanovama u kulturi kao Festival dalmatinskih klapa, muzeji, knjižnice, zaštita spomeničke i arhivske građe te amaterske kulturno-umjetničke udruge. Ostvarivanje i promicanje multikulturnih, nacionalnih i interkulturnih vrijednosti, organiziranje programa vlastite kulturne produkcije i u suradnji s drugim ustanovama.

Proračunom Grada Omiša predviđene su plaće za ravnatelja, voditeljicu računovodstva, voditelja filmskih, galerijsko-izložbenih i kazališnih djelatnosti. Centar djeluje u nedovoljnim prostornim i drugim materijalnim uvjetima. Osnovni je korisnik dvorane u Ilirskom sjemeništu te ima dio troškova njenog tekućeg održavanja za osnovno korištenje. Programima na raznim lokacijama obilježava značajne blagdane te uoči i nakon natjecateljskih dana Festivala dalmatinskih klapa pruža kulturne programe na obogaćivanju ukupne turističke ponude. Prostorni uvjeti za dio djelatnosti i administraciju su izrazito slabi i ima potrebu iznalaženja dodatnog prostora.

**Gradska knjižnica Omiš** - Javna ustanova čiji je osnivač Grad Omiš. Djeluje u objektu koji nije u njenom vlasništvu. Ustanova pored osnovne knjižničarske djelatnosti pruža programe za djecu i mlade te obilježava mjesec knjige, dječji tjedan, manifestacije za sjećanje na značajne lokalne književnike i pjesnike (Kaštelan, Novaković, Pupačić...),izložbe, promocije knjiga aktualnih autora, multimedijalnih sadržaja, radionica i okruglih stolova. Ima vlastiti prihod od članarina. Ustanova posluje cijelim danom. Problem je izražen kod nedostatnog prostora za skladištenje knjižne građe. Sudjelovanjem u suradnji s resornim ministarstvom ustanova redovito i značajno obogaćuje fundus po principu sufinanciranja u jednakim iznosima. Zapošljava na teret gradskog proračuna četiri osobe u punom radnom vremenu. Ustanova ima značajnih prostornih potreba.

Na temelju čl. 15. i čl.18. Zakona o knjižnicama i knjižničnoj djelatnosti (NN17/19), ravnateljica uz prethodnu suglasnost Gradskog vijeća Grada Omiša donosi novi Statut Gradske knjižnice Omiš kojim Narodna knjižnica Omiš mijenja naziv ustanove u Gradska knjižnica Omiš.

**Gradski muzej Omiš** - Javna ustanova čiji je osnivač Grad Omiš. Djeluje u vlastitom objektu. U ustanovi su zaposlena dva djelatnika. Djeluje pod nadzorom resornog ministarstva glede muzejske i galerijske djelatnosti koja obuhvaća: skupljanje, čuvanje, istraživanje civilizacijskih, kulturnih i prirodnih dobara, njihovu stručnu i znanstvenu obradu i sistematizaciju u zbirke, trajno zaštićivanje muzejske građe, muzejske dokumentacije, muzejskih lokaliteta i nalazišta, njihovo neposredno i posredno predočavanje javnosti putem stalnih i povremenih izložbi te objavljivanje podataka i spoznaja o muzejskoj građi i muzejskoj dokumentaciji putem stručnih, znanstvenih i drugih obavijesnih sredstava.

Muzejsku građu čine civilizacijska, kulturna te prirodna dobra, kao dio nacionalne i opće ljudske baštine. Muzejska dokumentacija sadrži podatke o muzejskim predmetima koji su potrebni za njihovu stručnu obradu, identifikaciju, određivanje podrijetla i stanja u kojem su pribavljeni. Ustanova raspolaže vrijednim fundusom te surađuje s konzervatorskom službom na arheološkim istraživanjima i zaštiti kulturnih dobara na cijelom području Grada Omiša. Skrbi i izlaže umjetničke zbirke iz nekoliko donacija. Organizira i održava desetke izložbi raznih autora osobito u tijeku ljetne turističke sezone i školske godine. U natječajima ministarstva ostvaruje ugovore o zajedničkom ulaganju u zaštiti kulturnih dobara i to za tvrđavu Starigrad i arheološko nalazište Brzet. Potporna je organizacija u projektu uređenja starog groblja u Omišu, kao i u projektu rekonstrukcije tvrđave Mirabela.

U okviru muzejske djelatnosti za 2023. godinu na natječaj Ministarstva kulture prijavljena su tri programa: realizacija izložba Brzet - ranokršćanski crkveni kompleks (u 2022. su izvršeni pripremni radovi), projekt Poljica – zaštita i očuvanje arhivske građe te konzervatorsko-restauratorski zahvati na metalnim nalazima iz fundusa.

**Ovom tekstu posebno prileže obrazloženja godišnjih planova navedenih ustanova.**

**A309002: Financiranje ostalih djelatnosti iz područja kulture**

Aktivnost će se provoditi kroz:

* **troškovi za korištenje prostora –** Poseban Ugovor o podzakupu prostora druge osobe kojeg koriste Centar za kulturu i Osnovna glazbena škola „Lovro pl. Matačić“
* **tekuće donacije za amaterizam u kulturi** **–** Aktivnost se financira sukladno Programu javnih potreba u kulturi Grada Omiša za 2023.g. Isti se donosi na temelju prijava pristiglih po Javnom pozivu za financiranje programa i projekata namijenjenih zadovoljavanju javnih potreba iz područja kulture Grada Omiša u 2023.g. od 30. rujna 2022.g. Odnosi se na tekuće potpore udrugama u kulturi za: institucionalne potpore (redovite djelatnosti) strukovnih udruga u kulturi, dramske i plesne umjetnosti te izvedbene umjetnosti, glazbe i glazbeno-scenske umjetnosti, kulturno-umjetničkog amaterizma, vizualnih i likovnih umjetnosti, dizajna i arhitekture, inovativnih umjetničkih i kulturnih praksi, knjižnične djelatnosti, potpore izdavanju knjiga, izdavanje časopisa i elektroničkih publikacija, književne manifestacije i nastupe na sajmovima knjiga, književne programe u knjižarama, arhivske djelatnosti, muzejsko-galerijske djelatnosti, zaštitu i očuvanje arheološke baštine, zaštitu i očuvanje nepokretnih kulturnih dobara, zaštitu i očuvanje pokretnih kulturnih dobara, zaštitu i očuvanje nematerijalnih kulturnih dobara, digitalizaciju u arhivskoj, knjižničnoj i muzejskoj djelatnosti, međunarodnu kulturnu suradnju, nabavu informatičke opreme, manifestacije čija je cjelina ili neka njena važna sastavnica u kulturi. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta. Pozivni postupak za odabir programa i projekata je u tijeku.
* **tekuće donacije za manifestacije u kulturi** **-** Aktivnosti u svezi održavanja raznih manifestacija u kulturi po mjestima u sastavu Grada Omiša koje nisu obuhvaćene u razdjelu 01. i odnose se na obilježavanje povijesnih obljetnica, dane kulture i zabave, susrete mještana, suradnju s drugim lokalnim zajednicama, koncerte i sl. te prvenstveno manifestacije kao što su programi Komemoracije u Donjem Docu i u Gatima po programima MO uz učešće Grada Omiša, neformalne kulturno-amaterske djelatnosti i događaji u MO, blagdanske, vjerske, turističke, karnevalske svečanosti u MO i dr. po pojedinačnim zahtjevima organizatora.
* **izrada razvojnih studija i strategija u kulturi** **-** Povjerenstvo za politiku financiranja i prioritiziranje javnih programa u kulturi zauzelo je stajalište o potrebi izrade i definiranja strategije razvoja kulture koja će odgovoriti na pitanje glavnih prioriteta na kojima u kulturi treba trošiti javna sredstva. Aktivnosti nastavlja Kulturno vijeće Grada Omiša izradom odgovarajućih smjernica. Troškovi su predviđeni za intelektualne usluge izrade planskih dokumenata i studija.
* **bibliobus** – Projekt nositelja matične knjižnice Gradska knjižnica Marko Marulić Split u partnerstvu Splitsko-dalmatinske županije, drugih JLS i Grada Omiša. Projekt osigurava bolju dostupnost knjižne građe na područjima s nedostajućom knjižnicom i otežanim prometnim uvjetima. Obilazak specijalnim vozilom nekoliko lokacija na području Grada koje će se definirati u suradnji s gradskom knjižnicom i školama. Projekt je 90% financiran EU bespovratnim sredstvima, a ostatak troškova podmiruju paušalno godišnje partneri. Projekt započinje u prvom kvartalu 2023.g.

**K309001: Ulaganje u opremu**

Odnosi se na opremu koju koriste proračunski korisnici iz područja kulture, a podrazumijeva: uredsku opremu, namještaj i knjige (Gradska knjižnica Omiš), uredsku opremu, namještaj i uređaje (Gradski muzej Omiš).

**T309001: Omiško kulturno ljeto**

Projekt provodi Centar za kulturu Omiš, a obuhvaća 30-ak različitih događanja u području kulture za vrijeme turističke sezone (koncerti, predstave, kino projekcije, izložbe i sl.)

**T309002: Kazalište**

Projekt provodi Centar za kulturu Omiš, a odnosi se na djelovanje Dječjeg lutkarskog kazališta „Harlekin“ i Gradskog teatra mladih „Mali princ“ kroz vlastitu produkciju.

**T309003: Ostinato**

Ostinato je međunarodni festival komorne glazbe u produkciji najnadarenijih mladih svjetskih glazbenika koji su školovani na prestižnijim glazbenim akademijama i danas djeluju uglavnom po europskim glazbenim centrima. U 2023. godini održava se 6. put, u pet festivalskih večeri, u Franjevačkom samostanu Gospe od Karmela u Omišu. Inicijatori su: Centar za kulturu Omiš te pijanist Lovre Marušić, profesor na Glazbenoj akademiji Zagreb.

* 1. **ciljevi i pokazatelji uspješnosti**

Plan Programa za 2023. iznosi 4.952.345,00 kn (657.489,00 EUR), s projekcijama za 2024. i 2025. u istom iznosu od 663.000,00 EUR. U 2023. godini, financirat će se prihodima od poreza, imovine, pristojbi i kazni u iznosu od 4.703.773,28 kn (624.298,00 EUR), prihodima od parkinga u iznosu od 79.865,70 kn (10.600,00 EUR) te prihodima od prodaje ulaznica u iznosu od 12.055,20 kn (1.600,00 EUR). Proračunski korisnici svoje će aktivnosti financirati i iz drugih izvora (vlastiti prihodi, prihodi od imovine, pristojbi i kazni proračunskih korisnika, prihodi za posebne namjene proračunskih korisnika i pomoći iz proračuna koji im nije nadležan), u ukupnoj vrijednosti od 158.156,69 kn (20.991,00 EUR). U 2022. godini za potrebe promicanja kulture, planirano je 4.839.375,00 kn, a do sastavljanja ovog izvještaja realizirano je 64,15% sredstava. Plan za 2023. u odnosu na 2022. veći je za 2,33 %.

1. **PROGRAM 1010: PREDŠKOLSKI ODGOJ**
	1. **OBRAZLOŽENJE PROGRAMA**

Program se provodi s ciljem ostvarenja ravnomjernog razvoja svih područja Grada Omiša i postizanja veće razine kvalitete života stanovnika. Osim financiranja redovne djelatnosti dječjih vrtića, programom se financira obnova, izgradnja i opremanje objekata za potrebe predškolskog odgoja, što se povezuje sa strateškim ciljem 2. Program će se provoditi kroz slijedeće aktivnosti i projekte:

**A310001: Financiranje redovne djelatnosti dječjih vrtića**

Aktivnost se provodi financiranjem redovne djelatnosti proračunskog korisnika Dječjeg vrtića Omiš, sufinanciranjem troškova djelatnosti privatnog vrtića Čarobni pianino Split (PJ Omiš), kao i dječjih vrtića kojima su osnivači druge jedinice lokalne samouprave, a koje pohađaju djeca s područja Grada Omiša (Zadvarje, Brela).

**Dječji vrtić Omiš** - Javna ustanova čiji je osnivač Grad Omiš. Ustanova obavlja predškolsku djelatnost kroz jaslička i mješovita vrtićka odjeljenja te kroz program tzv. male škole. Programi se odvijaju na 11 lokacija u 20 skupina. Upisuje se oko 470 djece. Djelatnost je regulirana Državnim pedagoškim standardom uz nadzor prosvjetne inspekcije. Osnivač je za ustanovu donio pravila o obvezama roditelja u financiranju i pravila o upisu. Aktima se osigurava socijalni aspekt za pružanje usluga. Ustanova ima Upravno vijeće čije su naknade uključene u troškove ustanove. Učešće roditelja u prihodima ustanove je prosječno oko 25% od ekonomske cijene djeteta. S obzirom na nadolazeće obveze da svako dijete pohađa vrtić odnosno da će se dio novog osnovnoškolskog sustava osloniti na kapacitete ustanove, planira se širenje djelatnosti u prostoru i broju obuhvaćene djece. Osnovni kriterij je brojnost korisnika na nekom području te postojanje odgovarajućeg objekta. U 2020. otvoreno je zadnje vrtićko odjeljenje na Ribnjaku koje upisuje 41 dijete u 2 vrtićke skupine, od kojih je jedna jaslička, te zapošljava 5 djelatnika (3 odgojitelja i 2 pomoćnice). Grad Omiš intenzivno radi na uređenju i otvaranju novih vrtićkih odjeljenja pa je tako izvršena adaptacija prostora u Samostanu sestara Služavki malog Isusa za potrebe preseljenja vrtićkog odjeljenja u naselju Omiš. Planira se: uređenje prostora u Srijanima (vlasništvo je riješeno, projektna dokumentacija je izrađena, a projekt rekonstrukcije i opremanja je prijavljen i prihvaćen na Natječaju iz Nacionalnog plana za oporavak i otpornost), proširenje postojećeg vrtićkog programa odjeljenja Trešnjica u naselju Tugare i Galeb u Omišu, otvaranje novog vrtićkog odjeljenja u predjelu Ribnjak kroz najam prostora koje će omogućiti upis dodatne 2 skupine djece (1 jaslička skupina i 1 skupina u 10-satnom programu) te uređenje i opremanje središnje kuhinje u gradskom objektu u Donjoj Ostrvici za potrebe svih odjeljenja. Upravni uredi su iz prostora u privatnom vlasništvu tijekom 2019. godine preseljeni u novi prostor dodijeljen na korištenje Gradu Omišu od Ministarstva državne imovine. Ustanova ima potrebu tekućeg investicijskog održavanja jednog dijela poslovnih objekata i vanjskih sadržaja za djecu. U 2021. godini DV Omiš zapošljava u prosjeku 79 djelatnika, od čega 77 u redovnoj djelatnosti te 2 u dodatnim programima. Osiguravaju se sredstva za troškove angažiranih pomoćnika u nastavi i pripravnika-vježbenika. U odnosu na 1-9/2022 prema novom temeljnom kolektivnom ugovoru porast osnovice bruto plaće za 01.10.2022.-31.03.2023. za 6%, a za 01.04.2023. i dalje za 2%. Naknade po istom za Božić i dječji dar za sv. Nikolu u 2023. su 232,27 EUR odnosno 100 EUR po korisniku.

**Dječji vrtić Čarobni pianino –** Sufinanciranje redovne djelatnosti na temelju Ugovora o sufinanciranju troškova djelatnosti privatnog vrtića Čarobni pianino Split (PJ Omiš). Trošak se odnosi na rashode ekonomske cijene te su cijene boravka izjednačene u odnosu na javni vrtić. Na snazi temeljni ugovor i 6 njegovih aneksa. Zbog inflatorno poraslih ulaznih troškova i dovoljne ponude 6-satnih programa u DV Omiš, zadnjim izmjenama ugovora ukinut je taj program u ponudi te je broj mjesta u DV Čarobni pianino sada maksimalno 46 od čega 17 u jasličkoj i 29 u mješovitoj 10-satnoj skupini.

**Dječji vrtić kojima su osnivači druge jedinice lokalne samouprave (Zadvarje, Brela)** Sufinanciranje redovne djelatnosti javne ustanove na području drugih jedinica lokalne samouprave, a čije usluge koriste djeca s prebivalištem na području Grada Omiša zbog lakše i za Grad Omiš jeftinije usluge. Djelatnost je regulirana posebnim sporazumom između Grada Omiša i drugih jedinica lokalne samouprave na rok od po jedne pedagoške godine.

**K310001: Ulaganje u opremu**

Ulaganje u opremu u 2023. godini odnosi se na redovno opremanje i obnovu inventara po postojećim vrtićkim odjeljenjima (DV Galeb i DV Visibaba) kao i opremanje novog vrtićkog odjeljenja na predjelu Ribnjak.

**K310002: Ulaganje u objekte**

Dodatna građevinska ulaganja u objekte kojima je potrebna rekonstrukcija i/ili poboljšanje uvjeta za boravak djece (DV Galeb, DV Potočić, DV Smilje i DV Kamenčić)

**K310003: Ulaganje u dječja igrališta u predškolskim ustanovama**

Kapitalni projekt podrazumijeva kupnju opreme radi uređenje dječjih igrališta koja se nalaze u sklopu vrtića (njihaljke, zaštitne podnice, zidne penjalice, pješčanici i sl.). Projekt se provodi od 2017. godine, a nastavlja se i u 2023. godini (rekonstrukcija zaštitne podloge i zemljišta na vanjskom igralištu u DV Pčelica).

**T310001: Unapređenje usluga za djecu u sustavu ranog i predškolskog odgoja i obrazovanja**

Dječji vrtić Omiš izvršio je prijavu na jedan od natječaja za bespovratna sredstava Europske unije kroz Europski socijalni fond. Ukoliko projekt uspješno prođe prijavu, ostvarenim sredstvima planira se obuhvatiti više segmenata. U DV Trešnjica u Tugarima u 2023. godini, ovim sredstvima financirao bi se rad 2 odgajatelja i 2 pomoćnice - kuharice. Također bi se iz ovih sredstava financiralo 2 kineziologa, koji bi, u vrtićima po naseljima u zaobalju, nakon što vrtić završi sa radom, provodili program tjelesnog odgoja. Od dobivenih sredstava uložilo bi se u cca. 30 PC tableta koji bi se koristili u edukaciji djece.

* 1. **ciljevi i pokazatelji uspješnosti**

Plan Programa za 2023. iznosi 16.079.482,93 kn (2.134.114,00 EUR), dok je projekcija za 2024. i 2025. godinu jednaka i iznosi 2.137.107,00 EUR. U 2023. godini financirat će se u ukupnom iznosu prihodima od poreza, imovine, pristojbi i kazni iznos od 13.962.514,46 kn(1.853.144,00 EUR). Dječji vrtić Omiš svoje će aktivnosti financirati i iz drugih izvora (prihodi od imovine, pristojbi i kazni proračunskih korisnika, prihodi za posebne namjene proračunskih korisnika, prihodi od bespovratnih sredstava iz fondova EU, te prihodi od donacija pravnih i fizičkih osoba korisnicima proračuna), u ukupnoj vrijednosti od 2.116.968,47 kn (280.970,00 EUR).

U 2022. godini za potrebe predškolskog odgoja, planirano je 14.841.720,44 kn, a do sastavljanja ovog izvještaja realizirano je 60,93 % sredstava.

Plan za 2023. u odnosu na 2022. veći je za 8,34 %.

1. **PROGRAM 1011: OSNOVNO, SREDNJOŠKOLSKO I VISOKOŠKOLSKO**

 **OBRAZOVANJE**

* 1. **OBRAZLOŽENJE PROGRAMA**

Program se provodi s ciljem postizanja standarda u osnovnoškolskom i srednjoškolskom obrazovanju, kao i poticanja obrazovanja studenata i znanstvenika radi postizanja više razine kvalitete života na području Grada, te stvaranja radnog kadra za potrebe turizma, poljoprivrede i poduzetništva, što se povezuje sa strateškim ciljem 1 i 2.

Program će se provoditi kroz slijedeće aktivnosti i projekte:

**A311001: Potpore prosvjeti**

Potpore namijenjene po posebnim zamolbama školskih ustanova za dio aktivnosti koje nisu u redovnom programu nastave, a kao potrebiti za razvoj, odgoj i obrazovanje djece i zajednice. Odnosi se prvenstveno na ustanove koje školuju djecu s područja Grada Omiša ili se programi odnose na učenike i studente s prebivalištem na području Grada Omiša. Troškovi učeničkih natjecanja, dana škole, maturalne proslave, razmjena učenika u zemlji i inozemstvu. Potpora se planira i za potrebe rada Osnovne glazbene škole Omiš (proračunski korisnik Splitsko-dalmatinske županije). Posebno je predviđeno i sufinanciranje školskih projekata koji se prijavljuju na natječaje za bespovratna sredstva iz Europskih fondova.

**K311001: Kapitalne donacije za opremu**

Rashodi planirani radi eventualno iskazanih hitnih potreba osnovnih ili srednje škole za ulaganje u opremu zbog specifične važnosti djelatnosti obrazovanja.

**K311002: Kapitalne donacije za građevinske objekte**

Rashodi planirani radi eventualno iskazanih hitnih potreba osnovnih ili srednje škole za ulaganje u objekte. Sufinanciranje projekata koji se prijavljuju na natječaje za bespovratna sredstva sa svrhom povećanja energetske učinkovitosti objekata u školstvu na području Grada Omiša.

**K311003: Gradnja novog objekta Srednje škole „Jure Kaštelan“ Omiš**

Rashodi planirani kao rezervacija za potrebe dodatnog ulaganja u projektnu dokumentaciju/dokumentaciju za početak izgradnje novog objekta prema sporazumu s investitorom.

**T311001: Tekuće donacije u školstvu**

Tekući projekt provodit će se kroz:

* Školska sportska dvorana - predviđena sredstva za korištenje školske sportske dvorane od strane sportskih klubova Grada Omiša kroz naknadu OŠ „Josip Pupačić“ (Ugovora o zakupu školskog prostora). Ova naknada odnosi se samo za sportske klubove koji imaju programe za djecu i mladež, a koriste dvoranu za trening i odigravanje službenih utakmica svih kategorija.
* Sigurnost u školama - troškovi prema zahtjevu Kriznog tima u školama i Kolegija ravnatelja, Školskih odbora i Vijeća za komunalnu prevenciju. Povjerenstvo za sigurnost SDŽ provodi program obuke djece u prometu na poligonu Split u kojem se očekuje troškove prijevoza djece iz osnovnih škola.
* Asistenti i pomoćnici u nastavi - Sufinanciranje programa asistenata i pomoćnika u nastavi ugovara se s ovlaštenim nositeljem aktivnosti i temelji se na iskazanim potrebama školske godine 2022./2023., a dalje će se urediti u skladu s posebnim državnim propisom za 2023./2024.g. i dalje.
* Donacija školi za održavanje opreme i objekata - planirani troškovi za interventne donacije po zahtjevu školskih ustanova tijekom školske godine radi održavanja nastavnog procesa ili zaštite učenika i osoblja.
* Ostale tekuće donacije u naravi - S Policijskom upravom zaključen je ugovor o provedbi programa „Zajedno više možemo“ kojim se prevenira kriminalitet, usmjeren je na učenike 4. i 5. razreda svih osnovnih škola, a s troškovima za tisak odgovarajuće publikacije.

**T311002: Visokoškolsko obrazovanje**

Potpore za upisnine na doktorske studije znanstvenicima s područja Grada Omiša u svrhu povrata stečenog znanja u razvoj zajednice. Dodjela preko posebnih javnih poziva otvorenima za razdoblje od 1.10. prethodne do 31.10. tekuće godine.

* 1. **ciljevi i pokazatelji uspješnosti**

Plan Programa za 2023. iznosi 627.623,85 kn (83.300,00 EUR), dok u projekcijama za 2024. i 2025. godinu iznosi 86.700,00 EUR. U 2023. godini, financirat će se prihodima od poreza, imovine, pristojbi i kazni u iznosu od 597.485,85 kn (79.300,00 EUR), prihodima od parkinga u iznosu od 20.343,15 kn (2.700,00 EUR) te pomoćima iz državnog i županijskog proračuna u iznosu od 9.794,85 kn (1.300,00 EUR).

U 2022. godini za osnovno, srednjoškolsko i visokoškolsko obrazovanje planirano je 599.000,00 kn, a do sastavljanja ovog izvještaja realizirano je 21,16% sredstava.

Plan za 2023. u odnosu na 2022. veći je za 4,78%.

1. **PROGRAM 1012: RAZVOJ CIVILNOG DRUŠTVA**
	1. **OBRAZLOŽENJE PROGRAMA**

Program se provodi s ciljem razvijanja civilnog društva i sudioničke demokracije kroz financiranje udruga i organizacija koje na direktan ili indirektan način doprinose ostvarenju cilja programa. U skladu je sa strateškim ciljem 2, a provodit će se kroz slijedeću aktivnost:

**A312001: Potpore udrugama i organizacijama**

**Tekuće donacije vjerskim zajednicama**

Namijenjene za potrebe pastoralnog i karitativnog rada, vjerskih blagdana, održavanja sakralnih objekata i opreme te drugih vjerskih potreba u lokalnoj zajednici.

**Udruge za razvoj civilnog društva**

Aktivnosti se financiraju sukladno prijavama po Natječaju za predlaganje programa/projekata javnih potreba iz područja socijalne i zdravstvene skrbi, humanitarne djelatnosti, udruga proisteklih iz Domovinskog rata te drugih područja od interesa za opće dobro Grada Omiša u 2023.g. Odnosi se na tekuće potpore udrugama i programe u 5 programskih područja: **razvoj civilnog društva**, zaštita prava nacionalnih manjina, zaštita i promicanje prava i interesa osoba s invaliditetom, zaštita, očuvanje i unapređenje zdravlja te socijalna skrb. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta. U okviru aktivnosti financiraju se različita povjerenstva po posebnim zakonima, odlukama ili sporazumima: Dječje gradsko vijeće Grada Omiša, Povjerenstvo za ravnopravnost spolova Grada Omiša - potpora po posebnom zakonu, Savjet mladih Grada Omiša - potpore prema posebnom zakonu, Vijeće udruga Grada Omiša - prema posebnom Sporazumu o suradnji JLS s udrugama civilnog društva Grada Omiša, Povjerenstva za razvoj sudioničke demokracije, posebna gradska povjerenstva za politike financiranja i prioritizaciju javnih programa u kulturnim, socijalno-humanitarnim i sportskim djelatnostima.

* 1. **ciljevi i pokazatelji uspješnosti**

Plan Programa za 2023. iznosi 443.782,05 kn (58.900,00 EUR), dok iznos u projekcijama za 2024. i 2025. iznosi 54.000,00 EUR za obje godine. Financirat će se prihodima od poreza, imovine, pristojbi i kazni. U 2022. godini za potrebe razvoja civilnog društva planirano je 500.000,00 kn, a do sastavljanja ovog izvještaja realizirano je 33,20% sredstava.

Plan za 2023. u odnosu na 2022. manji je za 11,24%.

1. **PROGRAM 1013: ZAŠTITA PRAVA NACIONALNIH MANJINA**
	1. **OBRAZLOŽENJE PROGRAMA**

Program se provodi s ciljem promicanja i zaštite prava nacionalnih manjina, kroz financiranje rada udruga i ustanova te održavanje prijateljskih veza s gradovima prijateljima iz drugih država (Italija, Slovenija, Njemačka, Crna Gora) što je u skladu sa strateškim ciljem 2, a provodit će se kroz slijedeću aktivnost:

**A313001: Potpore udrugama**

Aktivnost se provodi kroz tekuće donacije ustanovama i udrugama koje okupljaju nacionalne manjine, te potiču međunacionalnu suradnju, a po Natječaju za predlaganje programa/projekata javnih potreba iz područja socijalne i zdravstvene skrbi, humanitarne djelatnosti, udruga proisteklih iz Domovinskog rata te drugih područja od interesa za opće dobro Grada Omiša u 2023.g. Odnosi se na tekuće potpore udrugama i programe u 5 programskih područja: razvoj civilnog društva, **zaštita prava nacionalnih manjina**, zaštita i promicanje prava i interesa osoba s invaliditetom, zaštita, očuvanje i unapređenje zdravlja te socijalna skrb. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta.

* 1. **ciljevi i pokazatelji uspješnosti**

Plan Programa za 2023. iznosi 6.027,60 kn (800,00 EUR), a iznos ostaje isti i u projekcijama za 2024. i 2025. godinu. Financirat će se prihodima od poreza, imovine, pristojbi i kazni.

U 2022. godini za potrebe programa zaštite prava nacionalnih manjina planirano je 6.000,00 kn, a do sastavljanja ovog izvještaja realizirano je 0 % sredstava.

Plan za 2023. nije se promijenio u odnosu na 2022.

1. **PROGRAM 1014: ZAŠTITA I PROMICANJE PRAVA I INTERESA OSOBA S**

 **INVALIDITETOM**

* 1. **OBRAZLOŽENJE PROGRAMA**

Program se provodi s ciljem povećanja kvalitete života osoba s invaliditetom, u skladu je sa strateškim ciljem 2. i 3., a provodit će se kroz slijedeću aktivnost:

**A314001: Potpore i pomoći pojedincima, obiteljima, udrugama i organizacijama**

Aktivnost se provodi kroz tekuće donacije udrugama po prijavama na Natječaj za predlaganje programa/projekata javnih potreba iz područja socijalne i zdravstvene skrbi, humanitarne djelatnosti, udruga proisteklih iz Domovinskog rata te drugih područja od interesa za opće dobro Grada Omiša u 2023.g. Odnosi se na tekuće potpore udrugama i programe u 5 programskih područja: razvoj civilnog društva,zaštita prava nacionalnih manjina, **zaštita i promicanje prava i interesa osoba s invaliditetom**, zaštita, očuvanje i unapređenje zdravlja te socijalna skrb. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta.

* 1. **ciljevi i pokazatelji uspješnosti**

Plan Programa za 2023. iznosi 205.691,85 kn (27.300,00 EUR), kao i iznos u projekcijama za 2024. i 2025. godinu. Financirat će se prihodima od poreza, imovine, pristojbi i kazni.

U 2022. godini za potrebe zaštite i promicanja prava i interesa osoba s invaliditetom planirano je 170.000,00 kn, a do sastavljanja ovog izvještaja realizirano je 66,54 % sredstava.

Plan za 2023. u odnosu na 2022. povećao se za 21%.

1. **PROGRAM 1015: ZAŠTITA, OČUVANJE I UNAPREĐENJE ZDRAVLJA**
	1. **OBRAZLOŽENJE PROGRAMA**

Cilj provođenja programa je ulaganje u javne potrebe i usluge u zdravstvu sa svrhom unapređenja i očuvanja zdravlja stanovništva Grada Omiša kroz primarnu zdravstvenu zaštitu, te kroz udruge. Program je u skladu sa strateškim ciljem 2, a provodit će se kroz slijedeću aktivnost:

**A315001: Aktivnost ustanova, udruga i organizacija**

Aktivnost će se provoditi kroz:

* prijevoz pokojnika na obdukciju: obveza po čl. 9. Zakona o pogrebničkoj djelatnosti i Ugovora o ustupanju poslova prijevoza pokojnika koji se financira iz proračuna Grada Omiša
* financiranje troškova dodatnog tima pripravnosti Hitne medicinske pomoći u Omišu: prema posebnom ugovoru o poslovnoj suradnji na povećanju sigurnosti građana uz dopunu za ljetnu sezonu s javnom ustanovom Zavod za hitnu medicinu SDŽ kao dopuna zdravstvenog standarda primarne zaštite
* naknade ambulantama primarne zdravstvene zaštite: potpore organizacijama u zdravstvu koje su ovlaštene za provedbu javnih programa primarne zdravstvene zaštite
* djelatnost veterinarske službe: potpora poljoprivrednicima u dijelu putnih troškova redovitog veterinarskog terenskog obilaska u korist Veterinarske stanice Omiš kroz program javnih veterinarskih poslova. Provodi organizacija s odobrenim javnim ovlastima za područje Grada Omiša
* financiranje redovne djelatnosti Gradskog društva Crvenog križa Omiš: potpora prema posebnom zakonu u visini od 0,7% realiziranog neto proračuna u prethodnoj godini i uvećanog za programe udruge u dobrovoljnom davanju krvi, radu s mladima na zdravstvenom odgoju i prvoj medicinskoj pomoći i dr.). Očekuje se provedba projekta kriznog tima za slučaj velikih nesreća za Grad Omiš.
* zdravstvena prevencija kroz udruge: tekuće donacije udrugama po prijavama na Natječaj za predlaganje programa/projekata javnih potreba iz područja socijalne i zdravstvene skrbi, humanitarne djelatnosti, udruga proisteklih iz Domovinskog rata te drugih područja od interesa za opće dobro Grada Omiša u 2023.g. Odnosi se na tekuće potpore udrugama i programe u 5 programskih područja: razvoj civilnog društva,zaštita prava nacionalnih manjina,zaštita i promicanje prava i interesa osoba s invaliditetom, **zaštita, očuvanje i unapređenje zdravlja** te socijalna skrb. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta.
	1. **CILJEVI I POKAZATELJI USPJEŠNOSTI**

Plan Programa za 2023. iznosi 620.842,80 kn (82.400 EUR), dok je vrijednost u projekcijama za 2024. i 2025. godinu ista i iznosi 83.000,00 EUR. Financirat će se prihodima od poreza, imovine, pristojbi i kazni. U 2022. godini za potrebe zaštite, očuvanja i unapređenja zdravlja planirano je 610.000,00 kn, a do sastavljanja ovog izvještaja realizirano je 88,25 % sredstava.

Plan za 2023. u odnosu na 2022. povećao se za 1,78%.

1. **PROGRAM 1016: SOCIJALNA SKRB**
	1. **OBRAZLOŽENJE PROGRAMA**

Programom se želi kroz različite oblike potpora i pomoći kako pojedincima tako i kroz udruge postići adekvatna briga za stanovnike Grada Omiša koji zbog različitih razloga i okolnosti nisu u mogućnosti zadovoljiti osnovne egzistencijalne potrebe. Program je u skladu sa strateškim ciljem 2, a provodit će se kroz slijedeće aktivnosti:

**A316001: Potpore učenicima i studentima**

Prema posebnim pravilima za dodjele potpora učenicima i studentima s otežanim socijalnim uvjetima kao i pravilima za dodjele nagrada osobito uspješnim učenicima i studentima nakon provedenog postupka javnog natječaja. Potpore/nagrade su u iznosima od 500,00 kn za 10 mjeseci učenicima i 700,00 kn za 12 mjeseci studentima. Dodjeljuju se ukupno 96 potpora/nagrada.

Sufinanciranje cijene prijevoza učenika i studenata prema posebnim ugovorima s prijevoznicima: Promet Makarska i Dalmatinac d.o.o. o sudjelovanju u cijeni mjesečne pokazne putne karte. Posebno za srednjoškolce s participacijom MZOS te ostali. Cijena prijevoza za učenike i studente kod Promet d.o.o. Split utvrđena je posebnim ugovorom o komunalnom prijevozu i tereti Grad Omiš po sustavu ostvarenog neto financijskog učinka.

**A316002: Potpore i pomoći pojedincima, obiteljima, udrugama i organizacijama**

Aktivnost će se provoditi kroz:

* pomoć obiteljima i kućanstvima u novcu: naknade obiteljima i kućanstvima, naknade za stanovanje (uključujući i troškove ogrjeva), naknade obiteljima hrvatskih branitelja, naknade za nabavu školskih udžbenika, naknade umirovljenicima, sufinanciranje priključka objekta na vodoopskrbni sustav socijalno ugroženim kućanstvima, mjera roditelj-odgojitelj
* sufinanciranje usluga dječjih vrtića u posebnim slučajevima: sufinanciranje troškova boravka djece s teškoćama u razvoju u redovnim vrtićkim programima, a koji iste pohađaju manje od 30% vremena - na temelju nalaza tijela vještačenja i potvrde ustanove. Sufinanciranje troškova boravka djece u redovnim vrtićkim programima, a čiji roditelj je osoba s utvrđenim 100% tjelesnim oštećenjem organizma temeljem rješenja nadležnih tijela. Sufinanciranje cijene vrtića djeci s prebivalištem na području Grada Omiša s uvjetom da 10 km od mjesta prebivališta nemaju vrtić u mreži D.V. Omiš.
* novčane naknade obiteljima za novorođenu djecu – naknade se dodjeljuju roditelju novorođenog djeteta u visini od 1.500,00 kn za prvo dijete, 2.500,00 kn za drugo dijete, 3.500,00 kn za treće dijete, 4.500,00 kn za četvrto dijete, te 7.500,00 kn za peto ili više dijete. Uvjeti su propisani Odlukom o socijalnoj skrbi Grada Omiša.
* ostale naknade iz proračuna u naravi: naknade obiteljima hrvatskih branitelja, plaćanje privremenog smještaja u kriznoj situaciji, jednokratne pomoći, popravak jedinog objekta za življenje socijalno ugroženim obiteljima prema zahtjevu CZSS-a (do 2 godišnje)
* pokretanje pučke kuhinje: s ciljem prevencije i suzbijanja siromaštva na svom području, Grad Omiš je dodijelio prostor Caritasu Splitsko-makarske nadbiskupije na adresi Obala gusara 6, Omiš (barake), sa svrhom otvaranja pučke kuhinje i podjele toplih obroka građanima slabijeg socioekonomskog statusa
* partnerstvo s Udrugom osoba s invaliditetom Agape Omiš u provedbi projekta „Zaželi posao na području Grada Omiša – faza III“, kodni broj UP.02.1.1.16.0388, kojim će se zapošljavati 25 djelatnica u razdoblju od 6 mjeseci za pomoć u kući starijim i nemoćnim osobama na području Grada Omiša. Projekt se financira bespovratnim sredstvima Europske unije iz Europskog socijalnog fonda kroz Operativni program Učinkoviti ljudski potencijali.
* udruge i organizacije iz područja humanitarno-socijalne skrbi: tekuće donacije udrugama po prijavama Natječaj za predlaganje programa/projekata javnih potreba iz područja socijalne i zdravstvene skrbi, humanitarne djelatnosti, udruga proisteklih iz Domovinskog rata te drugih područja od interesa za opće dobro Grada Omiša u 2023.g. Odnosi se na tekuće potpore udrugama i programe u 5 programskih područja: razvoj civilnog društva,zaštita prava nacionalnih manjina,zaštita i promicanje prava i interesa osoba s invaliditetom, zaštita, očuvanje i unapređenje zdravlja te socijalna skrb. Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta.
	1. **CILJEVI I POKAZATELJI USPJEŠNOSTI**

Plan Programa za 2023. iznosi 4.330.077,15 kn (574.700,00 EUR), kao i iznos u projekcijama za 2024. i 2025. godinu. U 2023. godini, financirat će se prihodima od poreza, imovine, pristojbi i kazni u iznosu od 3.832.800,15 kn (508.700,00 EUR) te prihodima od prodaje ulaznica u iznosu od 399.328,50 kn (53.000,00 EUR) te prihodima iz Eu fondova u iznosu od 97.948,50 kn (13.000,00 EUR)

U 2022. godini za potrebe socijalne skrbi planirano je 3.660.000,00 kn, a do sastavljanja ovog izvještaja realizirano je 51,90 % sredstava.

Plan za 2023. u odnosu na 2022. povećao se za 18,31 %.

1. **PROGRAM 1017: RAZVOJ SPORTA I REKREACIJE**
	1. **OBRAZLOŽENJE PROGRAMA**

Program podrazumijeva ulaganje u sportsku djelatnost radi očuvanja i razvijanja sportskog duha u Gradu Omišu, te stvaranje uvjeta za razvoj različitih oblika sporta što će doprinijeti kvaliteti i zdravijem načinu života za stanovnike, ali i omogućiti razvoj sportskog turizma. Provođenje programa podrazumijeva održavanje postojeće sportske infrastrukture, ulaganje u izgradnju novih sportskih objekata, te sufinanciranje redovne djelatnosti sportskih klubova.

Program je u skladu sa strateškim ciljem 2 i 3, a provodit će se kroz slijedeće aktivnosti i projekte:

**A317001: Tekuće održavanje sportskih objekata**

Sportske građevine u vlasništvu Grada Omiša materijalna su osnova sporta i stoga neodvojivi dio sportskih aktivnosti. Sukladno mogućnostima i sredstvima Proračuna, održavati će se prioritetno objekti na kojima se realizira značajniji dio sportskih djelatnosti. Sustavnim, dobrim održavanjem, osigurati će se postojeća materijalna osnova sporta. Ova sredstva namijenjena su za tekuće troškove i redovno investicijsko održavanje dolje navedenih sportskih građevina koje se trajno koriste u izvođenju programa javnih potreba u sportu:

1. Gradski stadion „Anđelko Marušić“,

2. Sportski centar Punta,

3. Javna otvorena malonogometna, košarkaška, odbojkaška, boćališta, vaterpolo, dječja i dr. igrališta u Gradu Omišu i MO,

4. Dvorana za borilačke sportove.

**A317002: Financiranje sportskih aktivnosti**

**Redovna djelatnost sportskih klubova** - Aktivnosti se financiraju sukladno prijavama na „Javni poziv - Program javnih potreba u sportu Grada Omiš za 2023. Razvrstavanje u I. (samo olimpijski sportovi) i II. skupinu primjenjuje se na klubove koji su članovi nacionalnih sportskih saveza, a koji su udruženi, punopravni članovi Hrvatskog olimpijskog odbora. Osnovni kriterij financiranja sportskih klubova I. i II. skupine je MASOVNOST I RAD SA MLAĐIM DOBNIM UZRASTIMA. Ovi klubovi predstavljaju bazu omiškog sporta i od posebnog su značaja za Grad Omiš, pa se najveći dio planiranih sredstva programa u sportu, namijenjenih za financiranje redovne djelatnosti, raspoređuje unutar ovih dviju skupina na način da se viša skupina optimalnije financira. Razvrstavanje u I. SKUPINU (svi navedeni kriteriji) i II. SKUPINU kvalitete ostvaruju: samo oni sportski klubovi koji imaju razgranat sustav natjecanja, najmanje tri (3) za muški i dva (2) za ženski sport, različite dobne kategorije sportaša u kojima se natječu i treniraju mlađi sportaši sportskog kluba i redovito zastupljene najmanje tri (3) za muški i dva (2) za ženski, stupnja natjecanja na razini Republike Hrvatske. Ovi klubovi potiču masovnost i natjecanje u sportu i rekreaciji, djece, mladeži i odraslih osoba Grada Omiša. te imaju organizirani sustav treninga i natjecanja za svoje članove u trajanju od najmanje 8 mjeseci u tekućoj ili natjecateljskoj godini. Kod ekipnih sportova naglasak je na sustavnom radu sa svim uzrasnim kategorijama tog sporta i obaveznom nastupu u sustavu natjecanja, Proračunska sredstva namijenjena za financiranje redovne djelatnosti klubova I. i II. skupine su namjenska te najmanje 50 % odobrenih sredstava potrebno je utrošiti u rashode mlađih dobnih uzrasta. Ostali klubovi razvrstavaju se u III. IV. i V. skupinu.

**Sportske manifestacije i natjecanja** - Aktivnosti se financiraju sukladno prijavama na „Javni poziv - Program javnih potreba u sportu Grada Omiš za 2023. Program podržava veće sportske manifestacije, koje su u kalendarima sportskih saveza, zatim tradicionalna omiška sportska natjecanja te prigodne sportske priredbe. U protekloj godini Grad Omiš je bio domaćin desetak sportskih manifestacija te se osiguravaju sredstva za financiranje dijela troškova organizacije u 2023. Troškovi organizacije ovih manifestacija i natjecanja sufinancirati će se prema dostavljenom programu i iskazanim potrebama, u okviru ukupno planiranog iznosa.

**Školska sportska društva** - Aktivnosti se financiraju sukladno prijavama na „Javni poziv - Program javnih potreba u sportu Grada Omiš za 2023. Temeljem odredbi čl. 17. Zakona o sportu, („Narodne novine“ br. 71/06, 150/08, 124/10, 124/11, 86/12, 94/13, 85/15, 19/16, 98/19,47/20, 77/20) u osnovnim i srednjim školama osnivaju se školska sportska društva bez pravne osobnosti, radi provođenja izvannastavnih sportskih aktivnosti učenika. Aktivnosti ovih klubova financira se iz državnog i iz proračuna jedinice lokalne i područne (regionalne) samouprave. KORISNIK: - Savez školskih sportskih društava Grada Omiša, općina Dugi Rat, Šestanovac i Zadvarje koji je objedinio potrebe svih sportskih društava osnovnih i srednje škole na navedenom području. Aktivnosti se sufinanciraju i iz sredstava JLS.

**Ostale aktivnosti u sportu** - Potpore male vrijednosti dodjeljuju se u opravdanim i iznimnim slučajevima kada nepredviđeni događaji obvezuju davatelja financijskih sredstava da u suradnji s nositeljima programa/projekta žurno djeluje u rokovima u kojima nije moguće provesti standardni natječajni/pozivni postupak i problem je moguće riješiti samo izravnom dodjelom financijskih sredstava, kao i kada se prema mišljenu nadležnog povjerenstva dodjeljuju financijska sredstva za aktivnosti koje iz opravdanih razloga nisu mogle biti planirane u godišnjem planu nositelja programa/projekta. Sredstva se osiguravaju za navedene namjene:

1. Aktivnosti Zajednice sportskih udruga Grada Omiša. Radi promicanja obavljanja sportskih djelatnosti i ostvarivanja drugih zajedničkih interesa, na području jedinica lokalne i područne (regionalne) samouprave, osnivaju se zajednice sportskih udruga prema odredbama čl. 48. Zakona o sportu , („Narodne novine“ br. 71/06, 150/08, 124/10, 124/11, 86/12, 94/13, 85/15, 19/16, 98/19,47/20, 77/20). Članovi zajednica sportskih udruga u gradu su svi sportski klubovi, trgovačka društva i ustanove s njegovog područja.

2. Tehnička kultura. Javne potrebe jedinica lokalne samouprave u tehničkoj kulturi čl. 20. Zakona o tehničkoj kulturi („Narodne novine“ 76/93, 11/94 i 38/09) za koje se sredstva osiguravaju i iz proračuna jesu aktivnosti, poslovi i djelatnosti lokalnog značenja, a provode se kroz udruge tehničke kulture i to: poticanjem i promicanjem tehničke kulture.

3. Osposobljavanje i školovanje stručnih sportskih kadrova.

4. Turizam i aktivni odmor.

5. Zajednički programi HOO i lokalnih sportskih zajednica.

6. Za nepredviđene i nedovoljno planirane rashode u sportu (promjena nivoa natjecanja u tekućoj godini, pojedinačni zahtjevi).

7. Sportska natjecanja i manifestacije u sklopu proslave Dana Grada Omiša i Omiškog ljeta

**Sportska rekreacija** - Aktivnosti se financiraju sukladno prijavama na „Javni poziv - Program javnih potreba u sportu Grada Omiš za 2023., Korisnici ovih sredstava su sportski klubovi koji organizirano provode programe/projekte sportske rekreacije, djece, mladeži i odraslih osoba Grada Omiša u okviru ukupno planiranih sredstava za ove potrebe. Po mogućnosti osigurati korištenje sportske građevine za trening i organizirano natjecanje ovih klubova bez naknade.

**Monografija KK Omiš - Čagalj Tours –** Planirana sredstva osiguravaju se za svečanu proslavu 50 godina Košarkaškog kluba „Omiš – Čagalj Tours“. Planirane aktivnosti su: prikupljanje, priprema dokumentacije za tisak monografije 50 GODINA „KK OMIŠ – ČAGALJ TOURS“, organizacija svečane Skupštine kluba, izrada i dodjela priznanja zasluženim članovima, organizacija utakmice prigodnih utakmica, postava izložbe, svečana večera i dr..

**Gradski stadion A. Marušić – korisnik NK Omiš** - Planirana sredstva osiguravaju se radi trajnog vođenja, održavanja Gradskog stadiona „Anđelko Marušić“ u urednom stanju, od strane Nogometnog kluba „OMIŠ“ na temelju članka 69. Zakona o , („Narodne novine“ br. 71/06, 150/08, 124/10, 124/11, 86/12, 94/13, 85/15, 19/16, 98/19,47/20, 77/20) i Ugovora o uvjetima korištenja, upravljanja i održavanja sportske građevine Gradskog stadiona Anđelka Marušića u Omišu, a planirana sredstva namijenjena su za plaće djelatnika/ce (ukupno dva) na održavanju.

**K317001: Kapitalno ulaganje u sportsku opremu**

Grad Omiš je vlasnik većeg broja sportskih građevina, za koje je potrebno nabavljati i održavati sportsku opremu. Sredstva se osiguravaju za nabavku opreme za potrebe Gradskog stadiona Anđelka Marušića (tunel za igrače, branke, semafor i dr), i opremanje javnih igrališta (košarkaške konstrukcije, nogometne branke, i dr.)

**K317002: Kapitalno ulaganje u sportske objekte**

Skupština HNS-a, donijela je Odluku o uvođenju i primjeni UEFA sustava licenciranja klubova, koji su uvjet za sudjelovanje u natjecanjima HNS-a. Središnji postupak licenciranja provodi se sukladno rokovima i odredbama važećeg Pravilnika o licenciranju klubova HNS, ali i sukladno UEFA Standardu nacionalnog nogometnog tijela za licenciranje klubova. Jedan od pet kriterija (sportski, administracije, stručnog osoblja, pravni i financijski) i za nas najvažniji, INFRASTRUKTURALNI KRITERIJ, svakako će povećati troškove redovnog održavanja, parcijalnih sanacija stadiona i nastavak ulaganja u ovu nedovršenu sportsku građevinu. Stadion na kojemu se igraju utakmice treba imati dozvole, odobrenja i potvrde nadležnih državnih institucija kao i organa lokalne uprave. Prosudba sigurnosti sukladno Pravilniku o licenciranju klubova HNS mora biti ovjerena (svako dvije godine) za natjecateljske godine od strane MUP-a RH, kojom se utvrđuje da su inspekcije obavljene od strane ovlaštenih tvrtki i ustanova.

**T317001: Povremeno održavanje ostalih objekata u funkciji sporta**

Opremanje javnih malonogometnih, košarkaških i dr. igrališta (rasvjeta i zaštitne ograde) su današnji standardi, odnosno i zakonske obveze u svrhu sigurnosti njihovih korisnika. Planirana sredstva namijenjena su za postavljanje novih ili izmjenu postojećih reflektora i sanaciju odnosno postavljanje novih zaštitnih ograda na izgrađenim javnim igralištima Grada Omiša na kojima se pripreme uvjeti i ukažu potrebe.

* 1. **CILJEVI I POKAZATELJI USPJEŠNOSTI**

Plan Programa za 2023. iznosi 2.715.433,80 kn (360.400,00 EUR), dok vrijednost u projekcijama za 2024. i 2025. godinu iznosi 360.300,00 EUR. U 2023. godini, financirat će se prihodima od poreza, imovine, pristojbi i kazni u iznosu od 2.337.201,90 kn (310.200,00 EUR), prihodima od parkinga u iznosu od 18.836,25 kn (2.500,00 EUR), iz komunalnih doprinosa i prihoda za posebne namjene, u iznosu od 128.086,50 kn (17.000,00 EUR), iz prihoda od prodaje ulaznica u iznosu od 180.828,00 kn (24.000,00 EUR) te od pomoći iz državnog i županijskog proračuna u iznosu od 50.481,15 kn (6.700,00 EUR).

U 2022. godini za razvoj sporta i rekreacije planiran je iznos od 2.475.000,00 kn, a do sastavljanja ovog izvještaja realizirano je 65,21% sredstava.

Plan za 2023. u odnosu na 2022. veći je za 9,71%.

1. **PROGRAM 1018: JAČANJE GOSPODARSTVA**
	1. **OBRAZLOŽENJE PROGRAMA**

Program podrazumijeva ulaganje u sektor gospodarstva kako bi se doprinijelo njegovom rastu te stvorilo poticajno poslovno okruženje kao osnovni preduvjet razvoja, što je u skladu sa strateškim ciljem Program će se provoditi kroz slijedeću aktivnost i projekt:

**A318001: Financiranje aktivnosti udruga**

* Članarina LAG Adrion od 2,80 kn po stanovniku za troškove osoblja, prostora, opreme i programa (14.139 stanovnika prema Popisu iz 2021.)
* Zaštita potrošača kroz udruge – sukladno odredbama Zakona o zaštiti potrošača, Gradsko vijeće Grada Omiša donosi Odluku o osnivanju savjetodavnog tijela za davanje mišljenja kada Grad Omiš odlučuje o pravima i obvezama potrošača u dijelu koji se odnosi na javne usluge: javna vodoopskrba i javna odvodnja, obavljanje dimnjačarskih poslova, prijevoz putnika u javnom prometu, sakupljanje komunalnog otpada, usluge parkiranja na uređenim javnim površinama i u javnim garažama. Obavezni član savjetodavnog tijela je i predstavnik udruga za zaštitu potrošača odabran po Javnom natječaju, a čije se aktivnosti financiraju iz proračuna Grada Omiša: poslovi savjetovanja, informiranja i izobrazbe potrošača na području Grada Omiša

**T318001: Ulaganje u mjere poticanja razvoja**

* izrada strateških dokumenata – izrada Plana razvoja Grada Omiša do 2030. godine i Procjene utjecaja na okoliš Plana razvoja Grada Omiša sukladno Zakonu o sustavu strateškog planiranja i upravljanja razvojem Republike Hrvatske
* sufinanciranje djelatnosti dadilja – u 2023. godini, Grad Omiš će započeti sa sufinanciranjem djelatnosti dadilja na svom području sukladno Zakonu o dadiljama, kao privremenom mjerom do realizacije potrebnog broja vrtićkih odjeljenja za zbrinjavanje neupisane djece u redovne vrtićke programe
* edukativno-savjetodavne radionice „Turizam i poljoprivreda“ – radionice će se provesti u okviru partnerskog projekta razvoja Potpornih poduzetničkih institucija u Općini Lećevica i Općini Dugopolje, a koje se financiraju iz ITU mehanizma Urbane aglomeracije Split. Na području Grada Omiša održat će se ukupno 2 radionice, koje se sufinanciraju 85% iz bespovratnih sredstava, a 15% iz sredstava Grada Omiša
* Izrada i postavljanje 3D makete stare gradske jezgre Omiša – donacija u korist Turističke zajednice
	1. **CILJEVI I POKAZATELJI USPJEŠNOSTI**

Plan Programa za 2023. iznosi 528.168,45 kn (70.100,00 EUR), dok projekcije za 2024. i 2025. iznose 58.000,00 EUR. U 2023. godini, financirat će se prihodima od poreza, imovine, pristojbi i kazni u iznosu od 514.078, 94 kn (68.230,00 EUR) te izvorima iz EU fondova u iznosu od 14.089, 52 kn (1.870,00 EUR). U 2022. godini za gospodarstvo je planirano 195.000,00 kn, a do sastavljanja ovog izvještaja realizirano je 19,30% sredstava. Plan za 2023. u odnosu na 2022. veći je za 170,86%.

1. **PROGRAM 1020: ORGANIZIRANJE I PROVOĐENJE ZAŠTITE I SPAŠAVANJA**

* 1. **OBRAZLOŽENJE PROGRAMA**

Program podrazumijeva ulaganje u sektor zaštite i spašavanja ljudskih života i materijalne imovine kao temeljnih uvjeta za kvalitetan i siguran život stanovništva, te siguran boravak turista u svim područjima Grada Omiša, što je u skladu sa strateškim ciljem 3. Program će se provoditi kroz slijedeću aktivnost i projekt:

**A320001: Financiranje redovne djelatnosti Vatrogasne zajednice Omiš**

* financiranje vatrogasne zajednice i DVD-a u sastavu (Prema posebnom zakonu u visini proporcionalnoj ostvarenju neto proračuna Grada Omiša te potrebama organizacije vatrogastva sukladno obvezama propisanim Procjenom i Planom zaštite od požara)
* sufinanciranje nabavke vatrogasnog vozila – petogodišnji leasing radi nabavke novog vozila (supstitucija vozila stradala u požaru u Lokvi Rogoznici u kolovozu 2018.g.). Nabavku novog vozila sufinancirala je Splitsko-dalmatinska županija na temelju Ugovora o zajedničkom sufinanciranju, te je Grad financijski obveznik u korist DVD Omiš.
* dokumentacija za gradnju Vatrogasnog doma Omiš – iznalaženje primjerene građevinske čestice i izrada projektne dokumentacije za gradnju objekta.

**T320001: Organiziranje i provođenje mjera za zaštitu i spašavanje**

* oprema za potrebe zaštite i spašavanja: prema Planu CZ za potrebe osobne opreme pripadnika postrojbi CZ posebne i opće namjene, za povjerenike i zamjenike CZ i stožer civilne zaštite
* naknada pripadnicima postrojbi Civilne zaštite: kotizacija, prijevoz, naknada poslodavcima za djelatnike koji sudjeluju u obuci pripadnika CZ u Centru za obuku.
* opskrba vodom kućanstava izvan vodovodne mreže: troškovi vanjskog dobavljača za potrebe interventne opskrbe pitkom vodom u sušnom razdoblju. Zahvat Kotlenice.
* Hrvatska gorska služba spašavanja: Potpore za djelovanje Podstanice Omiš zbog posebnosti geografskih karakteristika područja i gospodarstva na njemu. Djelovanje: sprječavanje nesreća, spašavanje iz nepristupačnih prostora, održavanje pripravnosti, osposobljavanje, potrage, praćenje specifičnih sportskih, rekreacijskih i kulturoloških manifestacija, davanje suglasnosti i preporuka organizatora opasnih aktivnosti i izrada izvješća. Gradsko vijeće donosi program javnih potreba. Prema posebnom propisu i Sporazumu o suradnji.
* vatrogasna oprema: Prema posebnom pravilniku o osobnoj vatrogasnoj opremi za interventne snage vatrogastva u DVD Omiš, DVD Gata i DVD Kučiće, te za opremanje članova novoformirane podružnice Srijane.
* financiranje sezonskih vatrogasaca: Prema Operativnom planu Vlade RH za Grad Omiš angažirano 18 sezonskih vatrogasaca na teret Grada Omiša i još 18 sezonskih vatrogasaca koje u potpunosti financira RH. Uvjet je reciprocitet. Bruto trošak po sezonskom vatrogascu je cca 6.600,00 kn na 4 ljetna mjeseca. Aktivnost provodi VZG.
* financiranje sezonskih policajaca: Prema posebnom sporazumu s MUP RH JLS sufinancira trošak boravka policijskih službenika dodatno raspoređenih u PP Omiš tijekom ljetne turističke sezone radi poboljšanja sigurnosti građana, domaćih i stranih gostiju te pojačanog nadzora prometa na DC8 u naselju Omiš.
* jedinice prometne mladeži: prema odredbama Zakona o sigurnosti prometa na cestama uz rukovođenje PP Omiš od 15. lipnja do 15. rujna prema posebnom sporazumu s MUP-om i cijenom rada propisanom za učenike i studente.
* opremanje jedinice prometne mladeži: najava PU splitske da će dosadašnje poslove opremanja pripadnika jedinice prenijeti na JLS zbog čega se treba nadopuniti osobna oprema za cca 7 novih kompleta.
* elementarne nepogode: rezervacija za prve potpore oštećenicima u slučaju elementarne nepogode ili štete za koje nema uvjeta za provedbu postupka proglašenja prirodne nepogode odnosno za prvu žurnu pomoć iz gradskog proračuna. Vođenje registra šteta u poljoprivredi.
* obuka postrojbi civilne zaštite – temelji se na decidiranim zakonskim i podzakonskim propisima. Do sada provedena osnovna obuka gradonačelnika i članova gradskog stožera CZ, a preostaje obuka članova postrojbi, povjerenika i koordinatora na terenu.
* izrada strateških dokumenta u području sustava sigurnosti ljudi i dobara – osobito Studije opravdanosti osnivanja javne vatrogasne postrojbe za Grad Omiš te obveznih godišnjih planova u civilnoj zaštiti, zaštiti od požara i ublažavanju posljedica prirodnih nepogoda.
	1. **CILJEVI I POKAZATELJI USPJEŠNOSTI**

Plan Programa za 2023. iznosi 5.639.573,25 kn (748.500,00 EUR), s projekcijama za 2024. i 2025. u istom iznosu od 750.200,00 EUR. U 2023. godini, financirat će se prihodima od poreza, imovine, pristojbi i kazni u iznosu od 5.541.624,75 kn (735.500,00 EUR), te pomoćima iz državnog i županijskog proračuna u iznosu od 97.948,50 kn (13.000,00 EUR).

U 2022. godini za organiziranje i provođenje mjera za zaštitu i spašavanja planiran je iznos od 5.098.000,00 kn, a do sastavljanja ovog izvještaja realizirano je 73,79 % sredstava.

Plan za 2023. u odnosu na 2022. veći je za 10,62 %.

Omiš, studeni 2022. g.